হয়তো কেউ-কেউ এসব বিষয় নিয়ে তাঁর সঙ্গে কথা বলেছেন, বেরও করে নিয়েছেন নানা তথ্য-উপাত্ত, কিন্তু আমরা চেয়েছিলাম তাঁর ছোটগল্পকার-সত্তা নিয়ে একটি নাতিদীর্ঘ সবিস্তার সাক্ষাৎকার! সেটা যে আর সম্ভব হবে না, তা শওকত আলীর দিকে তাকিয়ে বুঝতে খুব একটা কষ্ট হয় না। ইদানীং তাঁর শরীর ভালো যাচ্ছে না। এই সেদিনও কাটিয়ে এলেন হাসপাতালে। যত না শরীর খারাপ, তার চেয়ে খারাপ স্মৃতিশক্তির অবস্থা। মনে তো থাকেই না কিছু, বলতে চাইলেও নির্দিষ্ট বিষয়কে ছুঁতে পারেন না। অপ্রাসঙ্গিক বিষয়ের অবতারণা হয়। আমরা তাই বারবার একই চক্করে ঘুরপাক খেতে থাকি। আর তাঁর দিকে তাকিয়ে বিষণ্ণ বোধ করি এই ভেবে যে, একদিন কী প্রবল প্রাণশক্তি নিয়েই না আমাদের কথাসাহিত্যের জগতে বিচরণ করেছেন, সমৃদ্ধ করেছেন গল্প-উপন্যাসের জগৎ!